Z Á P I S N I C A
zo zasadnutia Obecného zastupiteľstva v Rakoviciach  
konaného dňa 08. novembra 2012 

Prítomní:

Starosta obce    -   Dušan Daloš                         

Poslanci OZ     -   Mgr. Romana Dalošová
       Ján Hevier
		       Anna Magalová
                      Miroslav Masár
		       Ing. Július Šmýkal	
	
Ostatní prítomní:    Jarmila Chnápková – zapisovateľka
 Janka Horylová			    	                    
		       Ing. Lucia Duračková - kontrolórka	

Program rokovania:

1.	Otvorenie zasadnutia a určenie overovateľov zápisnice
2.	Kontrola uznesení
3.	Odpredaj pozemku 
4.	Rakovický Mikuláš v roku 2012
5.	Adventné nedele
6.	Žiadosť o vydanie súhlasu k umiestneniu prevádzky stávkovej kancelárie
7.	Rôzne
8.	Záver

R o k o v a n i e :

Bod 1. Otvorenie zasadnutia a určenie overovateľov zápisnice

Rokovanie obecného zastupiteľstva zahájil starosta obce p. Dušan Daloš. Starosta obce  konštatoval, že na rokovaní sú prítomní všetci poslanci obecného zastupiteľstva, čím je OZ uznášaniaschopné. Ďalej starosta oboznámil prítomných poslancov s programom zasadnutia OZ, ktorý poslanci obdržali na pozvánkach. Za overovateľov zápisnice určil starosta obce poslancov p. Ing. Júliusa Šmýkala a Mgr. Romanu Dalošovú. Za zapisovateľku určil starosta p. Jarmilu Chnápkovú. O programe zasadnutia dal starosta hlasovať.

Hlasovanie:
Počet poslancov:                         	5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:          za:		5         
                      proti:      	0
                      zdržal sa:  	0

U z n e s e n i e   č.  84/2012
Obecné zastupiteľstvo v Rakoviciach
o d p o r ú č a
rokovať na zasadnutí OZ podľa programu uvedeného na pozvánkach. 

Bod 2. Kontrola uznesení.

Kontrolu uznesení z predchádzajúceho zasadnutia OZ previedol starosta obce p. Dušan Daloš. Konštatoval, že uznesenia z predchádzajúceho OZ boli splnené. 
U z n e s e n i e  č.  85/2012
Obecné zastupiteľstvo v Rakoviciach
k o n š t a t u j e,
že uznesenia z predchádzajúceho zasadnutia OZ boli splnené.

Bod 3. Odpredaj pozemku

3.1.
Starosta obce oboznámil poslancov so žiadosťou vlastníkov pozemku p. č. 714 v k.ú. Rakovice o odkúpenie pozemkov odčlenených od parcely 715 diel 7 o výmere 225 m2 a pozemku odčleneného od parcely č. 10 diel 2 o výmere 15 m2. Tieto novovzniknuté parcely vznikli na  základe skutočného stavu priamo v teréne. Zakreslenie existujúcej parcely p. č. 714 v mape na katastri nezodpovedá skutočnosti aká sa tu nachádza. Novozniknuté parcely boli vytvorené geometrickým plánom č. 670 – 36/2005, ktorý vytvoril Milan Kollár – geodet, Dubovany. Žiadatelia o odkúpenie pozemkov manželia Mária Gulová a Tomáš Gula žiadajú o odkúpenie pozemkov z dôvodu, že plánujú na parcele stavať rodinný dom a chcú, aby boli pozemky vysporiadané a uvedené do reálneho stavu. Obec bude aj v tomto prípade postupovať podľa zákona č. 138/1991 Zb. o majetku obcí. Poslanec Ing. Šmýkal navrhol, aby sa tieto pozemky odpredali žiadateľom a tým sa pozemok upravil podľa skutočnosti. Cenu navrhol ponechať vo výške 17,00 eur za 1 m2, tak ako sa v poslednom čase pozemky v obci predávajú. Zdôvodnenie osobitného zreteľa pri predaji podľa Zákona o majetku obcí č. 138/1991 Zb. § 9a) ods. 8 písmeno e): Odpredávané parcely ako samostatné pozemky nie sú vhodné pre individuálnu bytovú výstavbu rodinného domu vzhľadom k svojej veľkosti. OZ tiež prihliadlo na to, že sa do mapy katastra dostane stav, aký v skutočnosti existuje. Pre plánovanú výstavbu rodinného domu podľa pripravovanej projektovej dokumentácie vlastníkmi pozemku p.č. 714 na tomto pozemku je nutné pričlenenie (odkúpenie) časti pozemkov p. č. 715 diel 7 o výmere 225 m2 a p. č. 10 diel 2 o výmere 15 m2. Z uvedeného dôvodu OZ v Rakoviciach rozhodlo o odpredaji pozemkov p.č. 715 diel 7 a p. č. 10 diel 2 pôvodnému vlastníkovi pozemku p.č. 714 vzhľadom k tomu, že v prípade kúpy pozemkov p. č. 715 diel 7 a p. č. 10 diel 2 iným kupujúcim ako vlastníkom pozemku p. č. 714, by bol zamedzený vstup na pozemok p. č. 714, ktorý je určený pre výstavbu rodinného domu.
O návrhu Ing. Šmýkala a návrhu tohto zdôvodnenia dal starosta obce hlasovať.
 
Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :           5
	        proti:          0	           
        zdržal sa:      0

U z n e s e n i e   č.  86/2012
Obecné zastupiteľstvo v Rakoviciach
s c h v a ľ u j e
na základe zákona č. 138/1991 Zb. o majetku obcí podľa § 9a) ods. 8 písmeno e) odpredaj pozemku diel 7 odčlenený od pozemku p. č. 715 o výmere 225 m2 vedenom v k. ú. Rakovice ako ostatná plocha a pozemku diel 2 odčlenený od pozemku p. č. 10 o výmere 15 m2 vedenom v katastri nehnuteľností ako zastavaná plocha za cenu 17,00 eur za 1 m2 žiadateľom manželom Márii Gulovej, rodenej ......, nar. ......., bytom ..... a Tomášovi Gulovi, nar. .........., bytom .................. Náklady na vypracovanie kúpnej zmluvy a náklady na zápis kúpnej zmluvy do katastra nehnuteľností bude znášať kupujúci.
Odpredávané parcely ako samostatné pozemky nie sú vhodné pre individuálnu bytovú výstavbu rodinného domu vzhľadom k svojej veľkosti. OZ tiež prihliadlo na to, že sa do mapy katastra dostane stav, aký v skutočnosti existuje. Pre plánovanú výstavbu rodinného domu podľa pripravovanej projektovej dokumentácie vlastníkmi pozemku p.č. 714 na tomto pozemku je nutné pričlenenie (odkúpenie) časti pozemkov p. č. 715 diel 7 o výmere 225 m2 a p. č. 10 diel 2 o výmere 15 m2. Z uvedeného dôvodu OZ v Rakoviciach rozhodlo o odpredaji pozemkov p.č. 715 diel 7 a p. č. 10 diel 2 pôvodnému vlastníkovi pozemku p.č. 714 vzhľadom k tomu, že v prípade kúpy pozemkov p. č. 715 diel 7 a p. č. 10 diel 2 iným kupujúcim ako vlastníkom pozemku p. č. 714, by bol zamedzený vstup na pozemok p. č. 714, ktorý je určený pre výstavbu rodinného domu.

3.2.
Geometrický plán č. 670 – 36/2005 vypracovaný Milanom Kollárom – geodetom, Dubovany, zakresľuje skutočný stav v teréne pozdĺž parcely p. č. 714 a parcely č. 10, ktorá je vlastne existujúcim chodníkom popri hlavnej ceste II/504. Ak sa majetkovo vysporiadavajú parcely na základe vytvoreného geometrického plánu podľa nového stavu – skutočný stav, potom je potrebné majetkovo vysporiadať aj stav na pozemku p. č. 714, kde diel 5 o výmere 116 m2 odčlenený od tejto parcely je využívaný ako miestna komunikácia a diel 4 odčlenený od parcely č. 714 o výmere 24 m2 je využívaný ako miestna komunikácia pre peších – chodník, ktoré sú vo vlastníctve manželov Márie a Tomáša Gulových, ktorí od obce pozemky odkupujú. Obec by v tomto prípade pozemky spolu o výmere 140 m2 odkupovala od uvedených manželov Gulových. Cena za odkúpenie pozemkov by bola 17,00 za 1 m2,  teda taká, za akú obec pozemky predáva. Ing. Šmýkal navrhol, aby sa uvedené pozemky od manželov Gulových odkúpili a tým by hranice pozemkov jednotlivých parciel zodpovedali skutočnosti. Starosta dal o jeho návrhu hlasovať.
 
Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:     za  :        5
	          proti:       0	           
          zdržal sa:   0

U z n e s e n i e   č.  87/2012
Obecné zastupiteľstvo v Rakoviciach
s c h v a ľ u j e
odkúpenie pozemkov diel 5 odčlenený od parcely č. 714 o výmere 116 m2 a diel 4 odčlenený od parcely č. 714 o výmere 24 m2, ktoré sú vo vlastníctve manželov Márie a Tomáša Gulových, vytvorených na základe Geometrického plánu č. 670 – 36 /2005 vytvoreného Milanom Kollárom – geodetom Dubovany za cenu 17,00 eur za 1 m2.   

Bod 4. Rakovický Mikuláš

4.1.
Starosta obce otvoril ďalší bod rokovania. Mikuláš, teda 6. decembra vychádza tento rok na deň v týždni – na štvrtok. Poslanec Ján Hevier navrhol, aby sa deťom obce do 12 rokov veku zabezpečili a rozdali balíčky a poukážky tak ako v minulom roku. Tradíciu príchodu Mikuláša do našej obce odobrili všetci poslanci, dohodli sa, že deťom obce Rakovice dá obec balíček v hodnote 2,00 eur a poukaz na nákup tovaru v miestnych potravinách v hodnote 7,00 eur. Aj keď je dosť náročné pripraviť balíček v hodnote 2,00 eur, keďže ceny cukroviniek nie sú celkom lacné. V minulom roku sme toto podujatie urobili na chodbe v budove základnej školy, nakoľko počasie nedovoľovalo uskutočniť akciu ako každoročne vonku pred kostolom. Toto sa rodičom aj deťom celkom páčilo, Školské stredisko záujmovej činnosti pri ZŠ s MŠ Rakovice pripravilo program, ktorý mohol byť predvedený vo vnútri, nie aby sa deti triasli od zimy. Deťom sme pripravili čaj, ktorý sa tu podával. Rodičia s deťmi neutekali hneď domov, tak ako to bolo, keď bola akcia vonku. S týmto poslanci všetci súhlasili. Dohodli sa teda na usporiadaní akcie „Rakovický Mikuláš“ dňa 8.12.2012, t. j. v sobotu, o 15,00 hodine v budove základnej školy. Detí obce Rakovice do 12 rokov veku k 31.12.2012 je 77, balíčky sa zabezpečia aj pre pomocníkov pri usporiadaní akcie – pre členov krúžkov Školského strediska záujmovej činnosti pri ZŠ s MŠ Rakovice, spolu teda 85 balíčkov. Starosta dal o návrhu na uskutočnenie akcie Rakovický Mikuláš a zabezpečenie balíčkov a poukazov pre deti hlasovať.

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:     za  :       5
	         proti:       0	           
         zdržal sa:   0

U z n e s e n i e   č.  88/2012
Obecné zastupiteľstvo v Rakoviciach
s c h v a ľ u j e
a)	uskutočniť akciu dňa 8.12.2012 pod názvom Rakovický Mikuláš o 15,00 hodine na chodbe Základnej školy v Rakoviciach, 
b)	zabezpečiť deťom obce Rakovice vo veku od 0 – do 12 rokov vrátane ku dňu 31.12.2012 poukaz na nákup tovaru v potravinách v obci Rakovice v hodnote 7,00 eur,
c)	zabezpečiť deťom obce Rakovice a deťom, ktoré zabezpečia kultúrny program zo ŠSZČ pri ZŠ s MŠ Rakovice, mikulášske balíčky v hodnote cca 2,00 eurá.

4.2.
V rokoch predošlých sa pre deti materskej školy zabezpečovali mikulášske balíčky. Vyskytla sa však otázka na základe dopytov občanov, či sa nebudú aj pre deti základnej školy zabezpečovať balíčky. V základnej škole pre deti zabezpečuje mikulášske balíčky Slovenská rada rodičovských združení. V materskej škole pracuje takisto rodičovské združenie. Aby sa tento systém zabezpečovania mikulášskych balíčkov zjednotil, navrhol Ing. Šmýkal, aby obec nezabezpečila v tomto roku pre deti do materskej školy balíčky. Je potrebné kontaktovať zástupcov rodičovského združenia v MŠ a oboznámiť ich so skutočnosťou. Starosta dal o návrhu nekupovať pre deti v MŠ mikulášske balíčky v roku 2012 hlasovať.

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:     za  :       5
	         proti:       0	           
         zdržal sa:   0

U z n e s e n i e   č.  89/2012
Obecné zastupiteľstvo v Rakoviciach
s c h v a ľ u j e
nezabezpečiť v roku 2012 pre deti v Materskej škole v Rakoviciach mikulášske balíčky.   

Bod 5. Adventné nedele

Starosta informoval poslancov s veľmi dobrými odozvami od občanov na minuloročné uskutočnenie kultúrnych a spoločenských programov pre občanov v rámci adventných nedieľ. Poslanec Ján Hevier navrhol, aby každá zo 4 adventných nedieľ bola zabezpečovaná nejakou organizáciou pracujúcou v obci, napríklad hasiči, kolkári, jednota dôchodcov a keďže ďalšiu organizáciu nemáme, tak by mohli zabezpečiť organizáciu jednej adventnej nedele poslanci. Kultúrny program asi nebudeme zabezpečovať, nakoľko sme dosť závislí od počasia, keď akcie prebiehajú vonku pred kostolom. Hneď v prvú adventnú nedeľu po svätej omši bude ZŠ s MŠ Rakovice predávať pred kostolom výrobky detí, adventné vence, ktoré zhotovili na krúžkoch. Počas predaja poslanci OZ budú ponúkať všetkým prítomným koláčiky a horúce jablko. Na 2. adventnú nedeľu by mohli kolkári zabezpečiť občerstvenie, napríklad omastený chlieb s cibuľou a varené víno. Na 3. adventnú nedeľu sa po svätej omši uskutočnia vianočné trhy, počas ktorých by mohla Základná organizácia Jednoty dôchodcov pripraviť medovníky a vianočný punč. ZŠ s MŠ v sobotu pred 3. adventnou nedeľou pripravuje vianočnú akadémiu, kde tiež deti predávajú svoje výrobky vyrobené na  krúžkoch a tvorivých dielňach. 4. adventnú nedeľu by organizačne mali zabezpečiť hasiči. Pripravili by zemiakové špirálky a varené víno,  ktoré by podávali pred kostolom po omši. V túto adventnú nedeľu prinesú skauti, športovci a zástupcovia mikroregiónu na začiatku svätej omše do našej obce Betlehemské svetlo. Pri odovzdávaní Betlehemského svetla sa tak zúčastní viacej ľudí. Starosta dal o usporiadaní týchto podujatí v rámci adventných nedieľ hlasovať.   

Hlasovanie:
Počet poslancov:       			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :       	5   
	        proti:      	0
               zdržal sa:	0

U z n e s e n i e   č.  90/2012
Obecné zastupiteľstvo v Rakoviciach
s c h v a ľ u j e
usporiadať kultúrno-spoločenské podujatie s názvom „Adventné nedele v Rakoviciach“ počas štyroch adventných nedieľ pred kostolom v Rakoviciach v dňoch 2.,9.,16. a 23.12.2012  s podávaním vianočného punču a občerstvenia. 

Bod 6. Žiadosť o vydanie súhlasu k umiestneniu prevádzky stávkovej kancelárie

Spoločnosť TIPSPORT SK, a.s., so sídlom J. Kalinčiaka 14, 010 01 Žilina, podala na obec žiadosť o vydanie súhlasu k umiestneniu stávkovej kancelárie v našej obci na adrese Rakovice 205 – kaviareň Ponorka. Prevádzková doba stávkovej kancelárie by bola počas otváracích hodín v uvedenej kaviarni. Prevádzkovateľ stávkovej kancelárie je povinný podľa Zákona č. 171/2005 Z. z. o hazardných hrách a o zmene a doplnení niektorých zákonov § 37 ods. 1 písmeno e) odvádzať odvod, ktorého výška je pri charitatívnej lotérii a stávkových hrách okrem dostihových stávok 5,5 % z hernej istiny, pričom pri kurzových stávkach 5 % z hernej istiny do štátneho rozpočtu a 0,5 % z hernej istiny do rozpočtu obce, v ktorej sa prevádzka nachádza. Poslanci nemali pripomienky k žiadosti a starosta dal o nej hlasovať. 

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :       	5
	        proti:      	0	
               zdržal sa:  	0

U z n e s e n i e  č. 91/2012
Obecné zastupiteľstvo v Rakoviciach
s c h v a ľ u j e 
vydanie súhlasného stanoviska k umiestneniu stávkovej kancelárie spoločnosti TIPSPORT SK, a.s., J. Kalinčiaka 14, Žilina, na adrese v Obci Rakovice: Rakovice č. 205, kaviareň PONORKA, 922 08 Rakovice.
 
Bod 7.  Rôzne
  
7.1.
Ing. Šmýkal navrhol, že akcií ako sú napríklad adventné nedele obec poriada viackrát v roku a či by sme nezabezpečili nejaký montovaný malý domček, ktorý by slúžil na to, aby tí, ktorí podávajú punč alebo iné občerstvenie mohli byť v tomto domčeku schovaní a vlastne z neho podávali občerstvenie, deti by tu mohli predávať adventné vence a podobne. Máme v zastupiteľstve poslanca, ktorý je tesár, či by neporadil kúpiť napríklad nejaké dosky, hranoly, OSB dosky a domček by bol ako skladačka, ktorú by sme po použití zložili a použili zase inokedy. Poslanci tento návrh uvítali a jednomyseľne ho schválili. Starosta dal hlasovať za nákup materiálu a zostavenie skladacieho domčeka na podávanie občerstvenia.

Hlasovanie:
Počet poslancov:       			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :       	5   
	        proti:      	0
               zdržal sa:	0

U z n e s e n i e   č.  92/2012
Obecné zastupiteľstvo v Rakoviciach
s c h v a ľ u j e
nákup materiálu a zostavenie skladacieho domčeka pre potreby obce pri organizovaní kultúrnych a spoločenských podujatí v obci.  

7.2.
Starosta obce predložil prítomným poslancom ponuku od firmy EMPEMONT Slovakia s.r.o. Valašské Meziříčí na radarom riadený semafor RMS-1. Zariadenie bolo starostom obcí ZMO Jaslovské Bohunice predstavené na stretnutí starostov a primátorov v Podbanskom v októbri 2012. Zariadenie zisťuje jazdnú rýchlosť vozidla v sledovanom úseku komunikácie, túto rýchlosť porovnáva so stanovenou rýchlosťou a na základe tohto porovnania ovláda semafor – svetelné signalizačné zariadenie. Zariadenie je určené len pre jeden jazdný smer. Základná cena zariadenia je 7.500,00 eur vrátane DPH a montáže. Semaforový merač je umiestnený vo Veľkých Karloviciach v Českej republike. Podstatou je, že kamera bude snímať vozidlá a keď motorové vozidlo prekročí povolenú rýchlosť, na semafore zasvieti červená. Poslanec Ján Hevier povedal, že ani radar ani semafor neriešia situáciu, kto prekračuje rýchlosť, bude ju prekračovať aj naďalej. Za neporiadnych vodičov budú trpieť aj tí poriadni, ako je to napríklad so spomaľovačmi v starej časti obce. Chceli sme potrestať vodičov, čo chodili cez uličku rýchlo, tí nezodpovední chodia aj naďalej rýchlo a trpia spomaľovačmi všetci vodiči, aj tí poctiví, nadskakujeme na spomaľovačoch všetci. Ing. Šmýkal navrhol, že stacionárny radar by bol lepší a možno aj lacnejší. Poslanci odporučili starostovi obce, aby sa informoval vo Veľkých Karloviciach na skúsenosti so semaforom, prípadne dohodol stretnutie. 

U z n e s e n i e  č.  93/2012
Obecné zastupiteľstvo v Rakoviciach
o d p o r ú č a  s t a r o s t o v i   o b c e 
informovať sa na skúsenosti na radarom riadený semafor v obci Veľké Karlovice v Českej republike, kde je takéto zariadenie už nainštalované. 
 
7.3.
Starosta obce oboznámil poslancov, že na cintoríne počas pohrebných obradov sme používali prenosné ozvučenie, toto sa však pokazilo. Starosta dal zistiť koľko by stála oprava, prípadne či by sa neoplatilo už zakúpiť nové zariadenie. Oprava starého zariadenia by vyšla na vyše 70,00 eur. Nové zariadenie, ktoré by spĺňalo nároky na zabezpečenie ozvučenia na cintoríne stojí okolo 230,00 eur. Prípadne by sme mohli zakúpiť len nový mikrofón na staré zariadenie, je však otázne, koľko ešte zariadenie vydrží. Poslanec Ing. Šmýkal navrhol, aby sa zakúpilo nové zariadenie. Starosta dal o návrhu hlasovať.   

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :       	5
	       proti:       	0	           
       zdržal sa:   	0

U z n e s e n i e   č.  94/2012
Obecné zastupiteľstvo v Rakoviciach
s c h v a ľ u j e
zakúpenie nového ozvučovacieho zariadenia pre potreby pohrebných obradov na cintoríne v Rakoviciach v hodnote do 250,00 eur. 

7.4.
ZO Jednoty dôchodcov Rakovice požiadala obec Rakovice o poskytnutie jednorazového finančného príspevku. Svoju žiadosť odôvodňujú tým, že vybraté finančné prostriedky z členských príspevkov sú nepostačujúce, aby mohla organizácia vyvíjať svoju spoločensko–kultúrnu činnosť, ako to má schválené v ročnom pláne činnosti. Starosta obce povedal poslancom, že ZO JDS má založenú spevácku skupinu, chodia na spoločenské podujatia, kde vystupujú bez nároku na odmenu. Aj na našich oslavách pomohli obci so zabezpečením kultúrneho programu. Anna Magalová navrhla schváliť odmenu vo výške 200,000 eur. Finančné prostriedky budú poskytnuté ZO JDS v hotovosti. Do 15.12.2012 je potrebné poskytnuté finančné prostriedky vyúčtovať obci. Starosta dal o návrhu hlasovať. 

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :        	5
	        proti:       	0	           
        zdržal sa:   	0

U z n e s e n i e   č.  95/2012
Obecné zastupiteľstvo v Rakoviciach
s c h v a ľ u j e
poskytnutie finančného príspevku pre Základnú organizáciu Jednoty dôchodcov Rakovice vo výške 200,00 eur.

7.5.
Upratovanie v obci Rakovice, ktoré sa uskutočnilo v dňoch 19.-21.10.2012 zhodnotil starosta obce. Umožnili sme občanom odvoz a likvidáciu biologického odpadu z obce, kde sme vlastným vozidlom odpad drvili, zbierali po obci ostatný biologický odpad a následne ho odvážali na obecné kompostovisko. Občania sú však nedisciplinovaní, stále vznikajú problémy s odvozom odpadu, nakoľko občania viackrát vykladali pred domy odpad aj po tom, čo sa od nich už odpad odviezol. Podaktorí nielen zo záhrad, ale i z pozemkov  povykladali na odvoz a drvenie kukuričné steblá, lenže zase nariadiť občanom, že môžeš vyložiť len toľko a toľko odpadu nie je možné. Sú teda medzi nami občania, ktorí tento zber nielen využili ale aj zneužili.  
 
U z n e s e n i e   č.  96/2012
Obecné zastupiteľstvo v Rakoviciach
b e r i e  n a   v e d o m i e 
informácie starostu obce o uskutočnenom jesennom upratovaní v obci Rakovice.

7.6.
Starosta obce bol predsedom Trnavského samosprávneho kraja Tiborom Mikušom pozvaný na slávnostné udeľovanie ocenení najvýznamnejším osobnostiam a kolektívom TSK, ktoré sa konalo 4.10.2012 o 15,00 hodine v Divadle Jána Palárika v Trnave. Starosta obce Rakovice Dušan Daloš, ktorý je vo funkcii od roku 1999, bol ocenený predsedom  Trnavského samosprávneho kraja Tiborom Mikušom  Pamätnou medailou predsedu Trnavského samosprávneho kraja za významnú a úspešnú prácu v prospech občanov Trnavského samosprávneho kraja.  

U z n e s e n i e   č.   97/2012
Obecné zastupiteľstvo v Rakoviciach
b e r i e  n a  v e d o m i e
ocenenie starostu obce Rakovice p. Dušana Daloša Pamätnou medailou predsedu TTSK za významnú a úspešnú prácu v prospech občanov Trnavského samosprávneho kraja.  
 
7.7.
Zástupca starostu obce navrhol na konci kalendárneho roka schváliť kontrolórke obce Ing. Lucii Duračkovej odmenu za obdobie 1.-11./2012, 10,00 mesačne, spolu vo výške 110,00 eur. Starosta dal o návrhu hlasovať.  

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :        	5
	        proti:       	0	           
        zdržal sa:   	0

U z n e s e n i e   č.  98/2012
Obecné zastupiteľstvo v Rakoviciach
s c h v a ľ u j e
vyplatiť kontrolórke obce Ing. Lucii Duračkovej odmenu za obdobie 1.-11./2012 spolu vo výške 110,00 eur. Odmena bude vyplatená v termíne výplat za november 2012. 

7.8.
Od 1.12.2012 nadobudne účinnosť novela Zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady. Z toho dôvodu bude potrebné upraviť VZN obce či už o miestnych daniach alebo miestnom poplatku za komunálne odpady a drobné stavebné odpady. Poslanci sa zhodli na tom, že výrazne nebudeme pristupovať k zvyšovaniu daní a poplatkov v obci. Novela zákona stanovuje však dodržanie určitého násobku sadzby dane z nehnuteľností na stavby a pozemky medzi najnižšou a najvyššou sadzbou dane. Určitá úprava pri sadzbe dane zo stavieb bude potrebná. Poslanci sa zhodli na tom, že najnižšiu sadzbu dane zo stavieb – za rodinné domy upravíme, navýšime o 1 cent, z 0,04 eur na 0,05 eur. Na návrh kontrolórky obce odporučili poslanci navýšiť aj daň z bytov o 1 cent, z 0,07 na 0,08 eur. V obci máme len 12 bytov, ktorých sa daň dotkne, navýšenie bude minimálne. Nové nájomné bytovky sú v majetku obce, nie sú predmetom dane. 

U z n e s e n i e  č.  99/2012
Obecné zastupiteľstvo v Rakoviciach
o d p o r ú č a  s t a r o s t o v i   o b c e 
zapracovať do návrhov na zmenu VZN o miestnych daniach navýšenie sadzby dane zo stavieb pre rodinné domy a dane z bytov o 1 cent.

7.9.
Starosta obce oboznámil prítomných poslancov, že je potrebné vymeniť čerpadlá na kanalizačnej sieti v obci Rakovice a opraviť zberné koše v kanalizačnej sieti. Pracovníci Obecnej kanalizačnej, s.r.o., 2x do týždňa chodia tieto koše čistiť, aby sa kanalizačný rozvod neupchal. Faktúra za čerpadlá a opravu košov bola vystavená na firmu Obecná kanalizačná, s.r.o., so sídlom Veselé, teda na prevádzkovateľa kanalizácie v obci. Tento náklad na nové čerpadlá a na opravu košov bude v Obecnej kanalizačnej, s.r.o., započítaný do nákladov pre Obec Rakovice. Po prepočtoch v účtovníctve Obecnej kanalizačnej, s.r.o., Veselé, bude za rok 2012 Obec Rakovice v účtovníctve Obecnej kanalizačnej, s.r.o. v strate. Poslanec Ján Hevier navrhol, aby obec poskytla Obecnej kanalizačnej, s.r.o., Veselé dotáciu vo výške 2.000,00 eur, ide predsa o udržiavanie kanalizačnej siete a jej bezchybný chod v našej obci. Starosta dal o návrhu hlasovať.

Hlasovanie:
Počet poslancov:          			5
Počet prítomných poslancov:      		5 
Počet prítomných poslancov pri hlasovaní: 	5
Hlasovanie:   za  :        	5
	        proti:       	0	           
        zdržal sa:   	0

U z n e s e n i e   č.  100/2012
Obecné zastupiteľstvo v Rakoviciach
s c h v a ľ u j e
poskytnúť dotáciu vo výške 2.000,00 eur spoločnosti Obecná kanalizačná, s.r.o., Veselé.
      
Bod 8.  Záver

Nakoľko neboli vznesené žiadne iné pripomienky ani dotazy, starosta obce p. Dušan Daloš program rokovania ukončil a poďakoval prítomným za účasť. Oboznámil tiež poslancov, že nasledujúce rokovanie OZ – posledné v roku 2012 sa uskutoční dňa 7. alebo 14.12.2012, pozvánky a materiály budú poslancom zaslané včas. 

Overovatelia zápisnice:         Ing. Július Šmýkal                .............................................

   Mgr. Romana Dalošová           .............................................                               

Zápisnicu zapísala:             Jarmila Chnápková                .............................................

                    Dušan   D a l o š
                      starosta obce